Okresná prokuratúra Lučenec 
F. Lehára 12, 984 80 Lučenec 1

Sp. zn. : 3 Pv 285/14/6606	Lučenec, 22.8.2014
EEČ : 2-47-117-2014

U Z N E S E N I E

Trestná vec:	obvinená XXXXX 
Prečin:	Nezaplatenie dane a poistného podľa § 278 odsek 1 Trestného zákona číslo 300/2005 Zbierky zákonov v znení zákona číslo 1/2014 Zbierky zákonov

Rozhodol: 	prokurátor Okresnej prokuratúry Lučenec
Podľa § 215 odsek 1 písmeno h Trestného poriadku s poukazom na § 86 odsek 1 písmeno e Trestného zákona zastavujem trestné stíhanie obvinenej:
1.	XXXXX
	dátum narodenia: XXXXX
	rodné priezvisko: XXXXX
	trvalé bydlisko: XXXXX
pre prečin nezaplatenia dane podľa § 278 ods. 1 Tr. zák., ku ktorému došlo na tom skutkovom základe, že ako živnostníčka podnikajúca pod obchodným menom XXXXX - XXXXX s miestom podnikania XXXXX, IČO: XXXXX nezaplatila v lehotách splatnosti poistné na nemocenské poistenie, dôchodkové poistenie a poistné do rezervného fondu solidarity v zmysle Zák. č. 461/2013 Z.z. o sociálnom poistení a to v lehotách splatnosti v dobe od mesiaca marec 2012 do mesiaca december 2012, v mesiaci január 2013 a od mesiaca marec 2013 do mesiaca december 2013, hoci na zaplatenie poistného mala dostatok finančných prostriedkov, čím Sociálnej poisťovni, pobočka XXXXX spôsobila škodu vo výške 2 702,31 €, 

lebo zanikla trestnosť činu

Odôvodnenie:
	Uznesením povereného príslušníka OO PZ Fiľakovo, sp. zn. ORP-603/FI-LC-14 bolo dňa 19.05.2014 začaté trestné stíhanie a súčasne vznesené obvinenie XXXXX XXXXX pre prečin nezaplatenia dane podľa § 278 ods. 1 Tr. zák. na tom skutkovom základe, že ako živnostníčka podnikajúca pod obchodným menom XXXXX - XXXXX s miestom podnikania XXXXX, IČO: XXXXX nezaplatila v lehotách splatnosti poistné na nemocenské poistenie, dôchodkové poistenie a poistné do rezervného fondu solidarity v zmysle Zák. č. 461/2013 Z.z. o sociálnom poistení a to v lehotách splatnosti v dobe od mesiaca január 2012 do mesiaca december 2012 a od januára 2013 až do mesiaca december 2013, čím Sociálnej poisťovni, pobočka XXXXX spôsobila škodu vo výške 3 021,20 €.

Dňa 18.08.2014 bol na tunajšiu okresnú prokuratúru doručený vyšetrovací spis spolu s návrhom na zastavenie trestného stíhania podľa § 215 ods. 1 pism. h/ Tr. por. s poukazom na § 86 ods. 1 písm. e) Tr. zák.

	Podľa § 215 ods. 1 písm. h/  Tr. por. prokurátor zastaví trestné stíhanie, ak zanikla trestnosť činu.

	Obvinená XXXXX sa ku skutku, ktorý je jej kladený za vinu v plnom rozsahu priznala. V čase, keď  príslušné poistné v lehotách splatnosti neplatila mala rôzne problémy a zabezpečovala základný chod rodiny, pričom uviedla, že nebolo to z jej strany úmyselné konanie. Dňa 21.07.2014 sa osobne dostavila do Sociálnej poisťovne, pobočka XXXXX a v pokladni uhradila sumu vo výške 2 702,31 €.

	Svedok - poškodený XXXXX potvrdila vo svojej výpovedi skutočnosť, že XXXXX dňa 21.07.2014 v pokladni Sociálnej poisťovne pobočka XXXXX vyplatila povinné nemocenské poistenie, dôchodkové poistenie a poistné do rezervného fondu solidarity a to za celé zmeškané obdobie od mesiaca január 2012 až do mesiaca december 2013 vo výške 3 021,20 €.

	Obvinená XXXXX bola Okresným súdom v Lučenci sp. zn. 2T 240/2009 právoplatným dňa 19.11.2009 pre prečin nezaplatenia dane podľa § 278 ods. 1 Tr. zák. odsúdená na trest povinnej práce v trvaní 100 hodín, pričom sa na ňu hľadí, akoby nebola odsúdená. Vzľadom k tomu, že bola za obdobný čin postihnutá v roku 2009, nie je možné aplikovať ustanovenie v zmysle § 86 ods. 2 Tr. zák. a teda sa na obvinenú nevzťahuje fikcia, že bola za obdobný čin v predchádzajúcich dvadsiatich štyroch mesiacoch postihnutá.

	Podľa § 86 ods. 1 písm. e/ Tr. zak. trestnosť trestného činu zaniká aj vtedy, ak ide o trestný čin nezaplatenie dane a poistného podľa § 278, ak splatná daň a jej príslušenstvo alebo poistné bola dodatočne zaplatená najneskôr v nasledujúci deň po dni, keď sa páchateľ po skončení jeho vyšetrovania mohol oboznámiť s jeho výsledkami. 

	Vzhľadom k vyššie uvedenému bolo potrebné rozhodnúť tak, ako je to uvedené vo výrokovej časti tohto uznesenia.

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

JUDr. Vratko Demjanovič
prokurátor